Aquest Memorial pren el nom d'un referent indiscutible en diàleg, humanisme, acolliment, solidaritat a favor de les persones més necessitades, llibertat d'esperit i defensa de Catalunya, i tot això des de la coherència amb la seva opció com a abat de Montserrat.
Cassià (Joan) Just i Riba (Barcelona, 1926 - Abadia de Montserrat, 2008) va professar el 1943 com a monjo de Montserrat i va ser ordenat prevere el 1950.
Va ser prior del monestir i va ser elegit abat el 1966, fins al 1989, any en què va presentar la renúncia.
El nostre país recorda Cassià Just com a monjo, músic i, especialment, com un dels abats més estimats de Montserrat, de ment oberta i esperit conciliar.
En la figura de Cassià Just hi convergeixen tres dimensions íntimament lligades: l'home espiritual, esculpit en l'espiritualitat benedictina, en l' ora et labora i l'amor al silenci i a la vida intel·lectual, la pregària i la sobrietat; l'home de mentalitat hospitalària, caracteritzat per mantenir sempre un diàleg franc i obert amb els altres, fossin o no afins al seu pensament i a la seva sensibilitat, amb la voluntat de cercar allò que uneix tots els éssers humans, i l'home compromès amb la cultura, la llengua i la tradició catalanes, i amb la defensa dels drets de la pàtria, especialment en contextos difícils, en què defensar el patriotisme era objecte de persecució o incomprensió.
Pertoca a qualsevol poder públic la protecció i la promoció dels drets inviolables de l'ésser humà i, per tant, el deure d'assumir eficaçment la protecció de la llibertat religiosa de tots els ciutadans i ciutadanes i de proporcionar les condicions adequades per garantir l'exercici d'aquest dret.
Per aquest motiu s'ha considerat important aprovr les bases reguladores per a la concessió del guardó del Memorial Cassià Just, adreçat a reconèixer el treball de les persones, entitats i institucions a favor de la construcció d'un espai comú de respecte a la llibertat religiosa i de pensament i de foment del diàleg i la relació entre les diferents confessions religioses presents a Catalunya.
Aprovar les bases reguladores per a la concessió del guardó Memorial Cassià Just, que figuren a l'annex d'aquesta Ordre.
Aquesta Ordre deroga l'Ordre GAH/216/2016, de 28 de juliol, per la qual s'aproven les bases reguladores del Memorial Cassià Just de la Generalitat de Catalunya i es convoca la sisena edició del guardó, corresponent a l'any 2016.
Contra aquesta Ordre, les persones interessades poden interposar recurs contenciós administratiu davant el Tribunal Superior de Justícia de Catalunya, en el termini de dos mesos a comptar de la data de publicació en el Diari Oficial de la Generalitat de Catalunya.
Bases reguladores de la concessió del guardó Memorial Cassià Just de la Generalitat de Catalunya
1.1 El Memorial Cassià Just té per objecte reconèixer el treball de persones, entitats i institucions a favor de la construcció d'un espai comú de respecte a la llibertat religiosa i de pensament i de foment del diàleg i la relació entre les diferents confessions religioses, així com de difusió de la pluralitat religiosa present a Catalunya.
1.2 Les aportacions esmentades, sense caràcter exhaustiu o tancat i amb la finalitat de donar cabuda a la presentació del màxim nombre d'actuacions, iniciatives i treballs que compleixin el requisit imprescindible d'estar vinculats d'una manera clara al fet religiós i la llibertat de consciència, es poden concretar en els camps següents:
a) Defensa dels drets humans, especialment dels drets i de la dignitat de les dones i dels col·lectius desafavorits o marginats.
b) Defensa dels drets de llibertat religiosa.
c) Foment del coneixement, del respecte i del diàleg entre diverses opcions religioses i de consciència.
d) Difusió de la diversitat religiosa present a Catalunya.
e) Promoció de la convivència i la cohesió social en l'àmbit de les diferents religions.
g) Totes aquelles actuacions, iniciatives o treballs que contribueixin a sensibilitzar la societat de la necessitat de preservar els drets humans i difondre la realitat religiosa com a factor de cohesió social.
Pot presentar candidatura qualsevol persona, grup de persones, entitat o institució, referida a persones, entitats i institucions relacionats amb l'objecte 1.1 d'aquestes bases o que hagin destacat en algun dels camps esmentats a la base reguladora 1.2, a Catalunya o a qualsevol altre país, ja sigui per la seva trajectòria o per actuacions i obres concretes.
Cap persona o entitat no pot proposar-se a si mateixa per a l'atorgament del guardó.
3.1 El guardó del Memorial Cassià Just consistirà en una obra d'art original d'una autora o autor reconeguts i es podrà concedir a una persona, entitat o institució.
El jurat podrà atorgar, a més del guardó, dues mencions honorífiques.
3.2 El Memorial Cassià Just es lliurarà en un acte públic presidit per la persona titular del departament competent en matèria d'afers religiosos.
4.1 Les persones jurídiques, entitats i institucions poden presentar les sol·licituds per mitjans electrònics a través de l'adreça Tràmits gencat ( http://tramits.gencat.cat ).
4.2 Les persones físiques poden presentar les sol·licituds per mitjans electrònics, a través de l'adreça Tràmits gencat ( http://tramits.gencat.cat ), o presencialment, al registre de la Direcció General d'Afers Religiosos, sens perjudici del que estableix l'article 41.1 de la Llei 39/2015, d'1 d'octubre, del procediment administratiu comú de les administracions públiques.
Documentació que cal presentar amb la sol·licitud.
Juntament amb la sol·licitud s'haurà de trametre la documentació que es detalla a continuació:
a) Biografia o trajectòria de la persona, entitat o institució proposat.
b) Una memòria o la informació completa sobre el treball concret proposat com a mereixedor del guardó.
4.4 L'òrgan competent per a la tramitació i la gestió de les sol·licituds podrà demanar tota la informació complementària que consideri necessària per avaluar les sol·licituds.
4.5 La presentació de les sol·licituds comporta l'acceptació plena per part de les persones sol·licitants de les bases de la convocatòria.
Cada resolució de convocatòria farà constar el termini de presentació de candidatures.
Òrgans competents per a l'avaluació, instrucció i resolució del procediment
6.1 Per a la valoració de les candidatures es constituirà un jurat integrat per la persona titular del departament competent en matèria d'afers religiosos o la persona en qui delegui, la persona titular de la Direcció General d'Afers Religiosos, i per tres persones més, coneixedores o representatives dels camps en els quals s'atorga el guardó, designades per la persona titular del departament competent en matèria d'afers religiosos.
La presidència del jurat és exercida per la persona titular del departament competent en matèria d'afers religiosos.
Per assolir la paritat de gènere, en la composició del jurat s'ha de tendir a la presència equilibrada de dones i homes.
6.2 L'òrgan competent per a l'ordenació i la instrucció del procediment de concessió del guardó a què es refereixen aquestes bases és la Direcció General d'Afers Religiosos.
6.3 Correspon a la persona titular del Departament competent en matèria d'afers religiosos dictar la resolució que posi fi a la convocatòria d'atorgament del guardó.
Criteris per a l'avaluació de les candidatures
7.1 El jurat avaluarà les diferents candidatures basant-se en els criteris següents:
a) Les trajectòries de les persones, entitats, institucions amb especial atenció a les actuacions adreçades a visualitzar el paper de les dones en les confessions religioses: 35 punts.
b) El valor de les actuacions i la seva incidència en l'àmbit religiós: 35 punts.
c) La repercussió social i l'impacte mediàtic de les actuacions realitzades: 10 punts.
d) L'interès des del punt de vista humanístic de les aportacions: 10 punts.
e) La defensa i promoció de la llengua catalana: 10 punts.
7.2 La candidatura guardonada ha d'haver assolit una puntuació mínima de 50 punts.
7.3 En cas d'empat, el jurat prioritzarà la persona, entitat o institució amb una trajectòria més dilatada.
8.1 Una vegada finalitzat el termini de presentació de candidatures establert a la convocatòria corresponent, el jurat es reunirà per dur a terme l'avaluació i qualificació de les diferents candidatures i la posterior elaboració d'un informe-proposta motivat d'atorgament del guardó, de conformitat amb els criteris d'avaluació abans establerts.
8.2 A més de proposar l'atorgament del guardó, el jurat podrà proposar, motivadament, l'atorgament de dues mencions honorífiques.
8.3 Així mateix, el jurat podrà proposar que es declari deserta la concessió del guardó, si ho considera oportú.
8.4 D'acord amb la proposta del jurat, la persona titular de la Direcció General d'Afers Religiosos formularà una proposta de resolució del procediment i l'elevarà a la persona titular del departament competent en matèria d'afers religiosos perquè dicti la resolució corresponent.
9.1 La resolució que posi fi al procediment de concessió es publicarà en el tauler electrònic [URL].
9.2 Així mateix, la resolució es notificarà individualment al guanyador o guanyadora del guardó i, si escau, als guanyadors de les dues mencions honorífiques.
9.3 Contra la resolució esmentada, que exhaurirà la via administrativa, es podrà interposar recurs de reposició davant el mateix òrgan que l'hagi dictada en el termini d'un mes, a comptar de la notificació, o bé recurs contenciós administratiu davant la Sala Contenciosa Administrativa del Tribunal Superior de Justícia de Catalunya, en el termini de dos mesos, sens perjudici que les persones interessades puguin interposar qualsevol altre recurs que considerin pertinent.
Si la sol·licitud no compleix els requisits establerts o no s'hi adjunten els documents esmentats, l'òrgan instructor requerirà la persona interessada perquè, en el termini de deu dies hàbils, esmeni els defectes o adjunti els documents corresponents, tot indicant que si no ho fa es considerarà que desisteix de la sol·licitud.
11.1 La resolució que posi fi al procediment de concessió del guardó es publicarà i notificarà en un termini màxim de sis mesos a partir de l'exhauriment del termini de presentació de les candidatures.
11.2 Transcorregut el termini indicat sense que s'hagi dictat i notificat la resolució del procediment, les persones interessades podran entendre desestimades les seves sol·licituds, als efectes de poder interposar els recursos que estimin convenients per a la defensa dels seus drets i interessos legítims, sens perjudici de l'obligació de l'Administració de dictar resolució expressa en tot cas.
El web de la Direcció General d'Afers Religiosos difondrà el treball de la persona, l'entitat o la institució guardonada.
Les dades de caràcter personal de les persones sol·licitants seran tractades amb la finalitat exclusiva de gestionar i tramitar la corresponent convocatòria, i de conformitat amb els principis i garanties de seguretat i confidencialitat que la normativa vigent sobre protecció de dades estableix.
13.1 Informació del tractament.
Responsable: Direcció General d'Afers Religiosos.
Finalitat: Gestionar la convocatòria del Memorial Cassià Just com a reconeixement a les persones o les institucions que s'han significat per les seves aportacions a la construcció d'un espai comú de convivència de la pluralitat d'opcions religioses.
Els drets dels interessats i la resta d'informació del tractament es poden trobar a http://justicia.gencat.cat/protecciodades.